KIRJALLINEN KYSYMYS E-0912/01 esittäjä(t): Paul Lannoye (Verts/ALE) komissiolle. Leader-ohjelman puitteissa Belgiassa tuettu hanke.



Virallinen lehti nro 340 E , 04/12/2001 s. 0122 - 0123



KIRJALLINEN KYSYMYS E-0912/01 esittäjä(t): Paul Lannoye (Verts/ALE) komissiolle (28. maaliskuuta 2001) Aihe: Leader-ohjelman puitteissa Belgiassa tuettu hanke Euroopan yhteisö on hyväksynyt Leader-ohjelman puitteissa Belgiassa sijaitsevan St. Hubert'n paikallisen toimintaryhmän Val de Poix -laaksoa koskevan hankkeen. Hankkeen tarkoituksena on tukea laakson tasapainoista kehitystä, ja siihen kuuluvia toimia ovat yleisten tukitoimien lisäksi, kävelyteiden merkitseminen tienviitoin, videon tuottaminen, paikallisen kulttuuriperinnön arvon korostaminen, työnvälitystoimiston perustaminen ja alueen tuotteiden näytteille asettaminen. Hanke käynnistyi joulukuussa 1999, se on ollut käynnissä tammikuusta 2000 alkaen ja päättyy heinäkuussa 2001. EU:n myöntämä tuki on kaikkiaan 18 miljoonaa Belgian frangia. Samaan paikkaan on suunnitteilla mittava urheilukeskus (arvo 662 miljoonaa Belgian frangia), olympialaakso, joka on tarkoitettu ammunnan, juoksun, pyöräilyn ja ratsastuksen korkean tason urheilijoiden harjoittelupaikaksi. Monet poliitikot ja järjestöt ovat tuominneet tämän hankkeen, koska se saattaa aiheuttaa ympäristövahinkoja ja siten vähentää turistien kiinnostusta laaksoa kohtaan. Vaikuttaa siltä, että Leader-ohjelmasta saadut tuet on käytetty hanketta koskeviin tutkimuksiin, vaikka hanke on vastoin Leader-ohjelmasta tuetun matkailuhankkeen tarkoitusta. Voiko komissio näin ollen: - vahvistaa, että urheiluhanke ei ole tukikelpoinen Leader-ohjelman puitteissa - ilmoittaa, onko hyväksyttävää, että Leader-ohjelmasta tukia saaneet hankkeet vaikuttavat myönteisesti ympäristölle vahingollisiin urheiluhankkeisiin ja vähentävät Val de Poix-laakson matkailuarvoa - ilmoittaa, olisiko syytä tutkia yhteisön rahastojen käyttöä tämän hankkeen yhteydessä ja periä takaisin perusteettomasti maksetut määrät? Franz Fischlerin komission puolesta antama vastaus (17. toukokuuta 2001) Komissio päätti asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa 19 päivänä joulukuuta 1988 annetun neuvoston asetuksen (ETY) N:o 4253/88(1), sellaisena kuin se on muutettuna 20 päivänä heinäkuuta 1993 annetulla neuvoston asetuksella (ETY) N:o 2082/93(2), 11 artiklan perusteella Leader II -yhteisöaloitteesta 15. kesäkuuta 1994. Komissio hyväksyi tässä yhteydessä 19. kesäkuuta 1997 Vallonian aluetta koskevan Leader II -toimenpideohjelman, josta myönnetään tukea tavoitteen 5b kohdealueille. Yhteisön tukea päätettiin myöntää 3 318 466 euroa. Vastuu Leader II -yhteisöaloitteesta on mahdollisuuksien mukaan annettava sen käytännön toteutuksesta vastaaville tahoille siten, että paikalliset ja alueelliset yhteistyökumppanit osallistuvat siihen mahdollisimman täysimittaisesti. Tämän vuoksi komissio neuvottelee paikallisviranomaisten laatimien alueellisen tason ohjelmien sisällöstä yhdessä kunkin jäsenvaltion kanssa. Tämän jälkeen paikallisia toimintaryhmiä pyydetään tekemään maaseudun innovaatio-ohjelmaa koskevia ehdotuksia, joiden on liityttävä hyväksyttyyn alueelliseen ohjelmaan. Alueellisen tason päätöksiä tekevä yhteistyökumppani valitsee lopuksi paikalliset toimintaryhmät. Leader II -ohjelmaa koskevan jäsenvaltioille osoitetun tiedonannon(3) luvussa V (Täytäntöönpanoa koskevat yksityiskohtaiset säännöt) mainitaan, ettei komissio puutu suoraan hankkeiden ja edunsaajien valintaan tämän jälkeen. Komissiolla ei tämän vuoksi ole tietoja toimenpideohjelmiin kuuluvista paikallisten toimintaryhmien erityishankkeista. Olympialaaksoa koskevan hankkeen rahoitusta ei voida tämän vuoksi vahvistaa Valloniaa koskevan Leader II -toimenpideohjelman perusteella. Kyseistä toimenpideohjelmaa koskevat tiedot ovat komission käytettävissä. Myös urheiluhankkeille voidaan periaatteessa myöntää rahoitusta Leader II -ohjelmasta. Edellä mainitun jäsenvaltioille osoitetun tiedonannon liitteessä I mainitaan kuitenkin, etteivät infrastruktuuri-investoinnit ole tukikelpoisia lukuun ottamatta hyvin pienimuotoisia yhdessä määriteltäviä toimia. Ympäristövaikutusten osalta on lisäksi todettava, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu direktiivi 85/337/ETY(4), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(5), koskee muun muassa infrastruktuurihankkeita, kuten kaupunkialueiden kehittämishankkeita (liitteessä II oleva 10b kohta). Komissio pyytää asianomaisilta viranomaisilta lisätietoja Val de Poix -laaksoa koskevasta hankkeesta ja sen mahdollisista yhteyksistä olympialaaksoa koskevaan hankkeeseen. Tiedot toimitetaan parlamentin jäsenelle mahdollisimman pian. (1) EYVL L 374, 31.12.1988. (2) EYVL L 193, 31.7.1993. (3) EYVL C 180, 1.7.1994. (4) EYVL L 175, 5.7.1985. (5) EYVL L 73, 14.3.1997.